Ad omnipotentis Dei laudem providentes futurorum utilitatem, monimentis tradimus litterarum, ne aliqua oblivionis obfuscetur nebula, vel malorum aliquando perturbetur audatia. Præsentibus igitur cunctis fidelibus notificamus, quod Domnus Hugo Bellimontis Dominus divino igne succensus, et de salute animæ suæ sollicitus, dederit Deo, et sancto Petro, et huic Besuensi Ecclesiæ Molendinum, quod Petrus Rufus tenebat, ante Ecclesiam sancti Martini situm, cum Molendinario, et ejus domo, et prato, et omnibus appendiciis suis, laudante filio suo Hugone, qui tunc prædicto castro dominabatur, et uxore sua Mathilde, per manum Domini Gotefredi Lingonensis Ecclesiæ Pontificis, die qua prædictam Ecclesiam consecravit. Hujus donationis testes idoneos adsignamus. Sig. Gotefredi Episcopi. Sig. Euvini Dacels, et filiorum ejus Hugonis, et Hugonis cognomento Werra, et Milonis. Sig. Milonis de Poiens, et Hugonis fratris. Sign. Hugonis Chaine et filii ejus. Et de clientibus, Humberti de Soleri, et Warnerii fratris ejus, Christiani, et Alberti, et aliorum multorum. § Post non multum temporis cum superna Providentia incitasset fideles ad confutandam Paganorum perfidiam, conpunctus Hugo, filius supradicti Hugonis, cum in expedicione Hierosolyminana proficisci deberet, incertus quid de se rei eventus daret, devotus Capitulo fratrum, vale dicturus eis, adiit, de malis a se Ecclesiæ Besuensi irrogatis veniam postulavit, fratrumque orationibus se commendans, eleemosynam fecit. Habebat namque in villa sancti Petri quæ Pauliacus dicitur, medietatem justiciarum, et terram, et homines ipsam tenentes. Quæ cuncta eis concessit, præsente et laudante patre suo Hugone. Testes hujus rei sunt qui adfuerunt in Capitulo, cum eo pene omnis Besuensium hominum et Monachorum multitudo, et de Militibus Hugo pater ejus, Josbertus, Gloseius, Wido Dessartinis, Viardus de Renavis, Wido Rufus, Hugo Chaine, Wido Ravinellus, et alii multi. § Adjungimus etiam quod alius quidam Miles Fredericus nomine de Campaniis, Hierusalem iturus, in eodem Capitulo concessit sancto Petro, et fratribus Besuensis Cœnobii molendinum cum appendiciis suis apud Blainiset, et terram, et cuncta, quæ habebat in eadem villa, adstantibus, et laudantibus Hugone Domino Belmontensi, et Hugone Caine fratre suo, et cæteris supradictis.